Kahlehdittu Simson
Sä Delila, te filistealaiset,
 te raukat ette pysty koskaan muuhun
 kuin puhkaisemaan silmät Simsonein
 ja kahlitsemaan myllyn väänninpuuhun!
 Te kahlehditte rautajäntereitä
 ja miestä, joll’ on tahtoa ja voimaa. –
 Niin, lyökää vaan, kun muuta ette mahda,
 kun kahlehdittu Simson teitä soimaa.

 Jos vielä näkisin, niin, jumal’auta,
 mä tavoittaisin kiinni vaimon viekkaan,
 sen sydämehen tarkkaan tähtäisin
 ja sitte vasta lävistäisin miekkaan.
 Te myllärherrat, filistealaiset,
 mä kaksin, kolmin kiinni koppoaisin
 ja näillä komuroilla koprillani
 kuin myllyn rottia vain rutistaisin.

 Jos näkisin... Niin, ei se paljon puutu! –
 No, piiskaherra! Varustaudu lyömään.
 Mä ennen kotimaassa laiskottelin
 ja opin orjain jauhamata syömään.
 Lyö kasvoille, ja ole armollinen,
 tuo piikkis pistä tänne poveheni!
 Kun kerran silmänikin puhkasitte,
 niin miksi säästäisitte sydämeni.

1913.